TRUE ออกหุ้นกู้ 8.33 พันลบ. เสนอขายผู้ลงทุนสถาบัน-รายใหญ่ เปิดจอง 6,9 พ.ย.นี้
TRUE ออกหุ้นกู้ 8.33 พันลบ. อายุ 7 ปี ดบ.4.11% เสนอขายผู้ลงทุนสถาบัน-รายใหญ่ เปิดจอง 6, 9 พ.ย.58 ระดมทุนใช้ชำระหนี้เพื่อทำการไถ่ถอนหุ้นกู้-ขยายการลงทุน
5 พ.ย. 2558

บริษัท ทรู คอร์ปอเรชั่น จำกัด (มหาชน) หรือ TRUE ระบุว่า บริษัทได้ยื่นแบบแสดงรายการการเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ มีประกันบางส่วน มีผู้แทนผู้ถือหุ้นกู้และผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอน มูลค่าไม่เกิน 8,330 ล้านบาท อายุ 7 ปี  ครบกำหนดไถ่ถอนปี พ.ศ. 2565 กำหนดอัตราดอกเบี้ยคงที่ร้อยละ 4.11 ต่อปี จ่ายดอกเบี้ยทุกๆ 6 เดือนตลอดอายุหุ้นกู้
โดยจะเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ เปิดจองซื้อในวันที่ 6 และ 9 พ.ย. 58 โดยผ่านธนาคารกสิกรไทย ซึ่งเป็นผู้จัดการการจัดจำหน่ายหุ้นกู้ และเป็นผู้ค้ำประกันด้วย
ทั้งนี้บริษัทมีวัตถุประสงค์ในการนำเงินที่ได้จากการเสนอขายหุ้นกู้ครั้งนี้ไปชำระหนี้เพื่อทำการไถ่ถอนหุ้นกู้ของบริษัท ทรู คอร์ปอเรชั่น จำกัด (มหาชน) ครั้งที่ 3/2556 ชุดที่ 2 ครบกำหนดไถ่ถอนปี พ.ศ. 2558 และหุ้นกู้ของบริษัท ทรู คอร์ปอเรชั่น จำกัด(มหาชน) ครั้งที่ 1/2557 ชุดที่ 1 ครบกำหนดไถ่ถอนปี พ.ศ.2558 ในวันครบกำหนดไถ่ถอนหุ้นกู้สำหรับหุ้นกู้ดังกล่าว รวมทั้งเพื่อใช้ขยายการลงทุน และเพื่อเป็นเงินทุนหมุนเวียนของผู้ออกหุ้นกู้
สำหรับอันดับความน่าเชื่อถือของหุ้นกู้ ที่ระดับ “A-” แนวโน้มอันดับเครดิต”คงที่” โดยบริษัท ทริสเรทติ้ง จำกัด เมื่อวันที่ 21 ต.ค.58